b'\n_START_ARTICLE_\nKolme hallitsijaa ja viisi keisaria\n_START_PARAGRAPH_\nKolme hallitsijaa ja viisi keisaria ovat ryhm\xc3\xa4 Kiinan muinaisia mytologisia hallitsijoita ja jumaluuksia, joiden kerrotaan hallinneen noin 2852\xe2\x80\x932070 eaa. ennen Xia-dynastiaa._NEWLINE_Myyttien mukaan kolme hallitsijaa olivat puolijumalia, jotka k\xc3\xa4yttiv\xc3\xa4t kykyj\xc3\xa4\xc3\xa4n auttaakseen ihmiskuntaa ja tarjotakseen ihmisille oleellisen t\xc3\xa4rkeit\xc3\xa4 tietoja ja taitoja. Heit\xc3\xa4 seurannutta viitt\xc3\xa4 hallitsijaa taas pidet\xc3\xa4\xc3\xa4n ihanteellisina hallitsijoina ja korkean moraalisen luonteensa vuoksi esi\xc2\xadmerkillisin\xc3\xa4.\n_START_SECTION_\nMuunnelmat\n_START_PARAGRAPH_\nEri l\xc3\xa4hteiss\xc3\xa4 esiintyy kuusi tai seitsem\xc3\xa4n toisistaan poikkeavaa muunnelmaa siit\xc3\xa4, ketk\xc3\xa4 katsotaan kolmeksi hallitsijaksi ja viideksi keisariksi. Tunnetut luettelot on kuitenkin kirjoitettu paljon my\xc3\xb6hempien dynastioiden aikana._NEWLINE_Tavallisimmin on kuitenkin kolmeksi hallitsijaksi tai kolmeksi alkuajan keisariksi katsotaan Fu Xi (\xe4\xbc\x8f\xe7\xbe\xb2), Shennong (\xe7\xa5\x9e\xe8\xbe\xb2) ja Huangdi eli Keltainen keisari (\xe9\xbb\x84\xe5\xb8\x9d). Heit\xc3\xa4 seuranneista viidest\xc3\xa4 keisareista tunnetaan parhaiten kaksi viimeist\xc3\xa4, yleisimm\xc3\xa4n k\xc3\xa4sityksen mukaan Yao (\xe5\xa0\xaf) ja Shun (\xe8\x88\x9c). Joissakin l\xc3\xa4hteiss\xc3\xa4 Keltainen keisari mainitaan my\xc3\xb6s n\xc3\xa4iden Viiden keisarin joukossa. Toisinaan puhutaan kolmesta kulta-ajan keisarista, jotka olivat Yao ja Shun sek\xc3\xa4 Xia-dynastian perustaja Yu.\n_START_SECTION_\nLuomismyytti\n_START_PARAGRAPH_\nKiinalaisiin luomismyytteihin kuuluu yleens\xc3\xa4 Pangu. Kerrotaan, ett\xc3\xa4 h\xc3\xa4nen kuolemansa j\xc3\xa4lkeen h\xc3\xa4nen vasemmasta silm\xc3\xa4st\xc3\xa4\xc3\xa4n tuli aurinko ja oikeasta silm\xc3\xa4st\xc3\xa4\xc3\xa4n kuu. H\xc3\xa4nen eri ruumiinosistaan syntyi maailma. Legendan mukaan oli my\xc3\xb6s nelj\xc3\xa4 shi-nimist\xc3\xa4 olentoa (\xe5\x9b\x9b\xe6\xb0\x8f), jotka osallistuivat maailman luomiseen. N\xc3\xa4m\xc3\xa4 olivat Youchao-shi (\xe6\x9c\x89\xe5\xb7\xa2\xe6\xb0\x8f), Suiren-shi (\xe7\x87\xa7\xe4\xba\xba\xe6\xb0\x8f), Fu Xi-shi (\xe4\xbc\x8f\xe7\xbe\xb2\xe6\xb0\x8f) ja Shennong-shi (\xe7\xa5\x9e\xe8\xbe\xb2\xe6\xb0\x8f).\n_START_SECTION_\nPerint\xc3\xb6\n_START_PARAGRAPH_\nN\xc3\xa4iden varhaisten hallitsijoiden uskottiin olleen samalla my\xc3\xb6s keksij\xc3\xb6it\xc3\xa4. Fuxin kerrotaan kesytt\xc3\xa4neen kotiel\xc3\xa4imet, keksineen mets\xc3\xa4stys- ja kalastus\xc2\xadverkot, musiikin ja soittimet sek\xc3\xa4 ajan ja et\xc3\xa4isyyden mittaamis\xc2\xadkeinot. Shennonia taas pidet\xc3\xa4\xc3\xa4n maanviljelyn ja l\xc3\xa4\xc3\xa4kekasvien k\xc3\xa4yt\xc3\xb6n alkuun\xc2\xadpanijana, kuokan ja auran keksij\xc3\xa4n\xc3\xa4 sek\xc3\xa4 ensimm\xc3\xa4isten markkinoiden perustajana. H\xc3\xa4nen sanotaan my\xc3\xb6s maistaneen kaikkia viljelemi\xc3\xa4\xc3\xa4n kasveja saadakseen selville, mitk\xc3\xa4 niist\xc3\xa4 ovat myrkyllisi\xc3\xa4. Keltaisen keisarin taas kerrotaan keksineen muun muassa puutalot, silkkikankaan, veneet, k\xc3\xa4rryt, keramiikan ja kiinalaisen kalenterin.'